VENDIM
Nr. 690, datë 6.11.2024

PËR PËRCAKTIMIN E RREGULLAVE DHE PROCEDURAVE PËR LIDHJEN E MARRËVESHJEVE TË VEÇANTA TË BASHKËPUNIMIT MIDIS SUBJEKTEVE PUBLIKE SHQIPTARE DHE SUBJEKTEVE PUBLIKE DHE/OSE PRIVATE TË EMIRATEVE TË BASHKUARA ARABE, NË FUSHA, PROJEKTE DHE PROGRAME KONKRETE

Në mbështetje të nenit 100 të Kushtetutës dhe të pikës 5, të nenit 25, të ligjit nr. 43/2016, “Për marrëveshjet ndërkombëtare në Republikën e Shqipërisë”, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

Neni 1 
Objekti dhe qëllimi 

1. Objekt i këtij vendimi është përcaktimi i rregullave dhe i procedurave që do të ndiqen nga autoritetet dhe subjektet publike të Republikës së Shqipërisë për zbatimin e marrëveshjes ndërkombëtare për bashkëpunimin ekonomik, ndërmjet Këshillit të Ministrave të Republikës së Shqipërisë dhe qeverisë së Emirateve të Bashkuara Arabe (në vijim marrëveshja “EBA”), ratifikuar me ligjin nr. 145/2020, si dhe në zbatim të marrëveshjes për nxitjen dhe mbrojtjen e investimeve, të nënshkruar në Tiranë, më 15.10.2015, të miratuar me vendimin nr. 949, datë 25.11.2015, të Këshillit të Ministrave, në lidhje me bashkëpunimin e drejtpërdrejtë midis institucioneve publike të Republikës së Shqipërisë dhe sektorit publik dhe/ose privat të Emirateve të Bashkuara Arabe. 
2. Qëllimi i këtij vendimi është zbatimi i detyrimeve të ndërmarra nga qeveria shqiptare, sipas parashikimeve të marrëveshjeve ndërkombëtare me Emiratet e Bashkuara Arabe, të përmendura në pikën 1, të këtij neni, si dhe arritja e kushteve më të mira financiare e teknike për institucionet publike në marrëdhëniet e bashkëpunimit, të lidhura në bazë të këtyre marrëveshjeve ndërkombëtare.

Neni 2 
Fusha e zbatimit 

Fusha e zbatimit të këtij vendimi janë të gjitha llojet e marrëveshjeve të veçanta për bashkëpunim në sektorë, fusha, programe dhe projekte konkrete, të cilat lidhen me fushat e bashkëpunimit, të përcaktuara bashkërisht dhe të parashikuara në nenet 2 e 3, të marrëveshjes EBA.

Neni 3
Institucionet përgjegjëse

1. Subjektet publike të këtij vendimi (në vijim “institucionet përgjegjëse”) janë të gjitha institucionet e administratës shtetërore, përfshirë institucionet në varësi të Kryeministrit ose të ministrave, e agjencitë autonome, si dhe entet publike e shoqëritë tregtare shtetërore, brenda fushës së përgjegjësisë të të cilave përfshihet fusha/programi/projekti konkret i bashkëpunimit, sipas marrëveshjes EBA. 
2. Për zbatimin e një projekti konkret mund të jenë përgjegjës më shumë se një institucion. Në këtë rast, për zbatimin e këtij vendimi, institucionet përgjegjëse do të krijojnë grupe të përbashkëta pune. Grupet e përbashkëta të punës ngrihen me vendimmarrjen e titullarëve të institucioneve përgjegjëse përkatëse dhe përbëhen nga punonjës të këtyre institucioneve dhe, sipas rastit, edhe nga ekspertë të jashtëm.

Neni 4
Titullari i institucionit përgjegjës

1. Titullari i institucionit përgjegjës për fushën/sektorin përkatës është përgjegjës për koordinimin, ndjekjen dhe mbikëqyrjen e të gjithë procesit të zbatimit të marrëveshjes. Në këtë funksion, titullari i institucionit është konkretisht përgjegjës, për:
a) koordinimin e brendshëm ndërmjet njësive përgjegjëse brenda institucionit, si dhe koordinimin me institucionet e tjera shtetërore dhe publike, në rastet kur është i nevojshëm;
b) monitorimin dhe raportimin e progresit të zbatimit të marrëveshjes EBA dhe të marrëveshjeve, të memorandumeve të mirëkuptimit, të protokolleve, të kontratave të veçanta të tjera, të lidhura në bazë të marrëveshjes EBA;
c) përfshirjen e ekspertëve të jashtëm, të kontraktuar me marrëveshje shërbimi dhe sektorëve të tjerë të interesuar, kur është e nevojshme;
[bookmark: _GoBack]ç) raportimin periodik në Këshillin e Ministrave për progresin e zbatimit të marrëveshjes dhe për çdo çështje që mund të kërkojë ndërhyrje në nivelin e qeverisë.
2. Pas identifikimit të projekteve konkrete të fushës në komitetin e përbashkët, të krijuara nga marrëveshja EBA, titullari i institucionit përgjegjës dhe/ose zyrtarët e autorizuar prej tij fillojnë negociatat me organet dhe autoritetet kompetente të EBA-s ose me sektorin publik apo privat të saj, me qëllim zbatimin e projekteve dhe programeve konkrete të bashkëpunimit, duke respektuar termat dhe kushtet e përcaktuar në marrëveshjen EBA.
3. Pas përfundimit të negociatave, në rastin kur pala përfaqësuese e EBA-s përfaqësohet nga një subjekt publik, drafti i marrëveshjes i paraqitet për mendim ministrisë përgjegjëse për punët e jashtme dhe ministrisë përgjegjëse për financat, kur ka efekte financiare, si dhe çdo ministrie apo institucioni që ka lidhje me zbatimin e marrëveshjes. Drafti përfundimtar i marrëveshjes nënshkruhet nga titullari i institucionit përgjegjës apo çdo zyrtar i autorizuar prej tij. 
4. Institucioni përgjegjës, në negocim me palën tjetër, mund të kryejë rishikime të rregullta të marrëveshjes/kontratës për të siguruar përputhshmërinë me objektivat dhe për të bërë ndryshimet e nevojshme për përmirësimin e saj.

Neni 5
Identifikimi i projekteve

1. Në rastet kur kërkesa për bashkëpunim në një fushë ose për një program/projekt konkret vjen nga pala e EBA-s, si dhe në rastet kur nevoja për bashkëpunim për një projekt të caktuar identifikohet nga pala shqiptare, ministria përgjegjëse, për llogari të saj apo me kërkesë të institucioneve të tjera përgjegjëse, të parashikuara në këtë vendim, drejton nëpërmjet kanaleve zyrtare kërkesën për mbledhjen e komitetit të përbashkët, sipas marrëveshjes EBA, me qëllim prezantimin e projektit të propozuar dhe diskutimin për mundësinë dhe rrugët e realizimit të tij, përfshirë shqyrtimin e rrugëve ligjore dhe procedurave, sipas legjislacionit të zbatueshëm.
2. Komiteti i përbashkët shqyrton rëndësinë dhe përputhshmërinë e projektit me marrëveshjen EBA dhe dakordëson për përfshirjen e projektit konkret në listën e projekteve specifike, që zhvillohen sipas marrëveshjes EBA. 
3. Komiteti, me pëlqimin e ndërsjellë të palëve, mund të ftojë përfaqësues të institucionit përgjegjës me ekspertizën e nevojshme, në lidhje me çështjet që do të diskutohen dhe të zhvillojë takime të përbashkëta me sektorin publik apo privat. 

Neni 6
Kërkesa për bashkëpunim

1. Në vijim të vendimmarrjes së komitetit të përbashkët, sipas marrëveshjes EBA, projektet e dakordësuara u bëhen zyrtarisht me dije palëve ndërshtetërore, autoriteteve dhe subjekteve publike apo private, përmes kanaleve diplomatike për bashkëpunim në një fushë ose për një program/projekt konkret.
2. Në institucionin përgjegjës shqiptar, në fushën e përgjegjësisë të të cilit bie projekti, me marrjen e dijenisë së vendimmarrjes së komitetit të përbashkët, ngrihet një grup pune, i përbërë nga punonjës së institucionit, ekspertë të fushës përkatëse, të paraqitur në kërkesë, të cilët kryejnë një vlerësim paraprak për nevojën dhe mundësinë e bashkëpunimit konkret në fushën/projektin e caktuar dhe përfshirjen e këtij projekti në procedurat e bashkëpunimit, të parashikuara nga marrëveshja EBA. 
3. Pas kryerjes së vlerësimit paraprak, institucioni përgjegjës shqiptar kërkon nga subjekti publik/privat, i cili ka dërguar kërkesën pranë komitetit të përbashkët, të paraqesë, në bazë të dokumentacionit, një përshkrim të hollësishëm të fushës së bashkëpunimit apo të projektit të propozuar, objektivat, burimet e financimit, përfitimet e parashikuara për palët dhe çdo informacion tjetër të nevojshëm për të vlerësuar rëndësinë dhe realizueshmërinë e projektit.
4. Brenda 45 (dyzet e pesë) ditëve kalendarike nga paraqitja e kërkesës për bashkëpunim, nëse grupi i punës kryen një vlerësim pozitiv të mundësisë së bashkëpunimit në fushën/projektin konkret, institucioni përgjegjës njofton ministrinë përkatëse dhe i kërkon mbledhjen e komitetit të përbashkët, sipas marrëveshjes EBA, për të diskutuar mundësinë e realizimit të bashkëpunimit të propozuar. 
5. Nëse grupi i punës vlerëson që kërkesa nuk është e realizueshme ose nuk përmbush kriteret paraprake të nevojshme, sipas pikës 1, të nenit 8, institucioni përgjegjës informon subjektin publik apo privat EBA, duke dhënë një arsyetim të refuzimit të tij.

Neni 7
Hapat proceduralë

1. Pas identifikimit dhe përfshirjes së projektit konkret në listën e projekteve specifike, që zhvillohen sipas marrëveshjes EBA, si dhe plotësimit të dokumentacionit të kërkuar, në zbatim të këtij vendimi, institucionet përgjegjëse lidhin marrëveshje/kontratë me subjektet publike apo private EBA.
2. Titullarët e institucioneve përgjegjës janë të autorizuar të ngrenë, rast pas rasti, për çdo lloj forme konkrete bashkëpunimi, të parashikuar në marrëveshjen EBA, grupin e hartimit të termave të negocimit dhe grupin e negocimit të kontratës. 
3. Në rastin e shoqërive tregtare me kapital shtetëror apo subjekteve të tjera publike, të cilat ushtrojnë veprimtarinë e tyre ekzekutive vendimmarrëse në mënyrë kolegjiale, miratimi i raportit të negocimit kryhet nga këshilli mbikëqyrës i shoqërisë apo bordi/organi kolegjial vendimmarrës i subjektit publik. 
4. Grupi i hartimit të termave të negocimit dhe grupi i negocimit të kontratës, të cilat caktohen, rast pas rasti, në varësi të projektit konkret dhe institucioneve përgjegjëse të përfshira, do të përbëhen nga jo më pak se 5 (pesë) persona, përfaqësues të institucioneve përgjegjëse dhe, nëse vlerësohet e nevojshme, ekspertë të jashtëm. 
5. Grupi i negocimit është i ngarkuar për të vlerësuar dhe negociuar kërkesat e drejtuara dhe ofertat e paraqitura për projektet dhe programet konkrete. Në çdo rast, numri i anëtarëve duhet të jetë tek. Grupi i negocimit rregullohet dhe funksionon sipas termave të negocimit të projektit konkret, të parashikuar në aktin e ngritjes së tij, dhe merr vendime me shumicën e anëtarëve të tij të pranishëm.
6. Nuk mund të marrin pjesë në grupin e negocimit personat që kanë konflikt interesi me projektin konkret ose me palën EBA, sipas ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”.
7. Afatet konkrete të negocimit për zbatimin e një projekti konkret, të bazuar në marrëveshjen EBA dhe në marrëveshje të tjera të veçanta, të lidhura sipas saj, miratohen, rast pas rasti, në aktin e ngritjes së grupit të hartimit të termave të negocimit. 
8. Grupi i negocimit përgatit raportin përfundimtar të negocimit, i cili i dorëzohet titullarit të institucionit përgjegjës për miratim. 
9. Në çdo rast, përfundimi i procedurës i bëhet me dije komitetit të përbashkët ose nënkomiteteve të krijuara, sipas marrëveshjes EBA. 

Neni 8
Kriteret e negocimit

1. Në fillim të procedurës, për të hyrë në negociata, palët në negocim sigurojnë që subjekti publik apo privat EBA plotëson kriteret e mëposhtme:
a) subjekti nuk është në proces falimentimi dhe/ose likuidimi; 
b) subjekti nuk është dënuar me vendim gjykate të formës së prerë për vepra që lidhen me veprimtarinë profesionale; 
c) kapitalet dhe asetet e subjektit nuk janë objekt i procedurave të ekzekutimit të detyrueshëm nga ana e shërbimit përmbarimor; 
ç) subjekti i ka përmbushur rregullisht detyrimet në lidhje me pagesat e taksave dhe të tatimeve dhe kontributeve të sigurimeve shoqërore; 
d) subjekti ka stabilitet ekonomik/kapacitet financiar për financimin e zhvillimit të projektit konkret; 
dh) subjekti, vetë apo nëpërmjet nënkontraktuesve, siguron eksperiencë në projekte të ngjashme në lidhje me zhvillimin e projektit konkret;
e) subjekti paraqet planin e zhvillimit të detajuar të projektit, i cili përfshin, ndër të tjera, vlerën e investimit, burimin dhe mënyrën e financimit, plan-biznesin, partneritete të mundshme, grafikun, fazat dhe afatet e ekzekutimit të investimeve për zhvillimin e projektit, vlerësimin e ndikimit social, ekonomik, mjedisor e strategjik të projektit dhe strukturën organizative të drejtimit.
2. Subjektet publike apo private të EBA-s duhet të paraqesin dokumentet në formën e kërkuar nga legjislacioni në fuqi për njohjen e dokumentacionit të lëshuar në një shtet të huaj. Për dokumentet, që nuk lëshohen në vendin e origjinës, subjektet duhet të vetëdeklarojnë këtë fakt, përndryshe do të konsiderohet se nuk plotësojnë kriteret për të hyrë në negocim. Në çdo rast, institucioni përgjegjës ka të drejtë të kryejë verifikimet e nevojshme për vërtetësinë e informacionit të deklaruar nga subjekti publik apo privat, si më sipër, ose t’i kërkojë subjektit sqarime dhe dokumente mbështetëse.

Neni 9
Kriteret e vlerësimit të grupit të negocimit

1. Gjatë dhe pas zhvillimit të negociatave, me qëllim miratimin e projektit dhe subjektit publik apo privat EBA, grupi i negocimit duhet të kryejë vlerësimin e plotësimit të kushteve dhe kritereve, si më poshtë vijon: 
a) projekti i propozuar nga subjekti EBA është në përputhje me objektivat strategjikë të institucionit përgjegjës dhe kontribuon në përmbushjen e nevojave të identifikuara nga grupi i punës, i ngritur brenda institucionit për zbatimin e marrëveshjes EBA, sipas nenit 3, të këtij vendimi;
b) projekti ka një vlerë të shtuar ekonomike dhe siguron një kthim të kënaqshëm të investimit për institucionin përgjegjës;
c) projekti është financiarisht i qëndrueshëm dhe përmbush të gjitha kërkesat e kostos dhe financimit të parashikuara;
ç) projekti është i qëndrueshëm teknikisht, duke përmbushur standardet dhe specifikimet teknike të kërkuara;
d) projekti paraqet inovacion dhe përdorim të teknologjive të reja, që çojnë në përmirësim të efikasitetit dhe reduktim të kostove;
dh) projekti përfshin një vlerësim të detajuar të rreziqeve dhe propozon masa për menaxhimin dhe minimizimin e tyre. Rreziqet që lidhen me projektin duhet të jenë të pranueshme dhe të menaxhueshme nga grupi i negocimit dhe institucionet publike;
e) projekti përfshin masa për të siguruar zhvillim të qëndrueshëm dhe për të minimizuar ndikimet negative në komunitet dhe mjedis;
ë) subjekti përmbush kriteret e nevojshme për pajisjen me leje dhe licenca për zhvillimin e projektit konkret, duke përfshirë kapacitetet teknike, operacionale e financiare;
f) subjekti garanton raportim dhe llogaridhënie të veprimtarisë së tij tek institucioni përgjegjës, lidhur me zhvillimin dhe zbatimin e projektit konkret; 
g) subjekti garanton respektimin e konfidencialitetit të të dhënave dhe marrjen e masave të veçanta të sigurisë, në rast se kërkohet nga projekti dhe marrëdhënia konkrete; 
gj) subjekti plotëson kriteret e besueshmërisë, pastërtisë së figurës dhe reputacionit të lartë në sektorin, objekt marrëveshjeje.
2. Në termat e negocimit të projekteve konkrete mund të parashikohen kushte dhe kritere të tjera, që lidhen me qëllimet e posaçme të institucioneve përgjegjëse.

Neni 10
Lidhja e kontratave

1. Pas miratimit të raportit të negocimit nga titullari/titullarët e institucionit/institucioneve përgjegjës/e, draftmarrëveshja ose kontrata e dakordësuar mes palëve, sipas rastit, u dërgohet për mendim Ministrisë së Financave, Ministrisë së Drejtësisë, Ministrisë për Evropën dhe Punët e Jashtme, Avokaturës së Shtetit, si dhe çdo institucioni tjetër shtetëror, të interesuar për zbatimin e marrëveshjes/kontratës. Mendimi i këtyre institucioneve jepet brenda 7 (shtatë) ditëve dhe, nëse çështjet e ngritura prej tyre janë të një natyre thelbësore, të lidhura me objektin, me legjitimitetin apo me zbatueshmërinë e kontratës, këto çështje negociohen edhe një herë me palën EBA dhe, pas negocimit, ndiqet përsëri procedura e marrjes së mendimit para lidhjes së kontratës. 
2. Draftmarrëveshja ose kontrata nënshkruhet nga titullari/titullarët e institucionit/ institucioneve përgjegjëse, sipas këtij vendimi. 

Neni 11
Dispozita të fundit

Ngarkohen institucionet e administratës shtetërore, përfshirë institucionet në varësi të Kryeministrit ose ministrave, dhe agjencitë autonome e entet publike dhe shoqëritë tregtare shtetërore për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

KRYEMINISTËR
Edi Rama


